
Text rozhodnutia
Súd: Krajský súd Bratislava Spisová značka: 1K/57/2005 Identifikačné číslo súdneho spisu: 1005201644 Dátum vydania rozhodnutia: 10. 11. 2011 Meno a priezvisko sudcu, VSÚ: JUDr. Lýdia Noskovičová ECLI: ECLI:SK:KSBA:2011:1005201644.1 Uznesenie Krajský súd v Bratislave v konkurznej veci úpadcu: GALANT kovovýroba, a.s., Hečkova 1209/25, 972 01 Bojnice, IČO: 36 310 611 s ustanoveným správcom konkurznej podstaty JUDr. Petrom Mešencom, advokátom, Z. XXX, XXX XX K., takto r o z h o d o l : Súd z r u š u j e konkurz vyhlásený uznesením č.k. 1K 57/2005-134 zo dňa 02.11.2005 na majetok úpadcu: GALANT kovovýroba, a.s., Hečkova 1209/25, 972 01 Bojnice, IČO: 36 310 611, po splnení rozvrhového uznesenia podľa § 44 ods. 1 písm. b) ZKV. Súd z b a v u j e JUDr. Petra Mešenca, advokáta, Z. XXX, XXX XX K., funkcie správcu konkurznej podstaty. Žiaden z účastníkov nemá právo na náhradu trov konania. o d ô v o d n e n i e : Uznesením č.k. 1K 57/2005-134 zo dňa 02.11.2005 bol tunajším súdom vyhlásený konkurz na majetok úpadcu: GALANT kovovýroba, a.s., Hečkova 1209/25, 972 01 Bojnice, IČO: 36 310 611. Do funkcie správcu konkurznej podstaty súd v predmetnom uznesení ustanovil JUDr. Petra Mešenca, advokáta. Uznesením tunajšieho súdu pod č.k. 1K 57/2005-494 zo dňa 31.05.2011 bolo vydané rozvrhové uznesenie, ktorým súd na návrh správcu konkurznej podstaty rozhodol o rozdelení finančných prostriedkov získaných speňažením konkurznej podstaty. Dňa 04.11.2011 predložil správca konkurznej podstaty súdu správu o zrealizovaní rozvrhového uznesenia a návrh na zrušenie konkurzu a zbavenie funkcie správcu. Správa obsahuje informáciu o vysporiadaní pohľadávok veriteľov v zmysle rozvrhového uznesenia, ktoré nadobudlo právoplatnosť dňa 08.07.2011. Súdny poplatok za konkurzné konanie bol uhradený správcom na účet súdu dňa 08.03.2010. V zmysle § 44 ods.1 písm. b) zák.č. 328/91 Zb. o konkurze a vyrovnaní v platnom znení súd zruší konkurz, v ktorom nedošlo k potvrdeniu núteného vyrovnania, po splnení rozvrhového uznesenia a podľa ods. 4 citovaného ustanovenia, súd zbaví správcu funkcie. Keďže správca konkurznej podstaty preukázal splnenie rozvrhového uznesenia, v zmysle týchto ustanovení súd zrušil konkurz a správcu konkurznej podstaty zbavil funkcie. Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu. Správca konkurznej podstaty oznámi súdu, či ukončil účtovnú uzávierku úpadcu. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. V odvolaní je potrebné uviesť okrem všeobecných náležitostí (§ 42 ods. 3 O.s.p. v nadväznosti na § 66e ods. 1 ZKV) v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 204 ods. 1 a § 205 ods. 1 a 2 O.s.p. v nadväznosti na § 66 ods. 1 ZKV). Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV).

